Undervisningsplan - 4. semester – Bio 2 - Vår 2004 

Planen bygger på Fagplan for 3-årig Bachelor Bioingeniør.

Semesteret omfatter medisinske laboratorieemner innen følgende fagområder:

Medisinsk mikrobiologi - Histopatologi og cytologi - Hematologi og transfusjonsmedisin
Medisinske laboratorieemner innen disse fagområdene bygger på og integrerer kunnskaper, ferdigheter og holdninger fra naturvitenskapelige, samfunnsvitenskapelige og humanistiske emner. Medisinske laboratorieemner omfatter delemnene laboratoriemedisin og medisinsk laboratorieteknologi med kvalitetsutvikling og internkontroll. 

Medisinske laboratorieemner har et omfang på 30 studiepoeng. Laboratoriemedisin utgjør 12 studiepoeng. Medisinsk laboratorieteknologi med kvalitetsutvikling og internkontroll har 18 studiepoeng.

Arbeidsformer

Arbeidsformene er valgt slik at kunnskaper, ferdigheter og holdninger integreres og har størst mulig overføringsverdi til profesjonell yrkesutøvelse. Arbeidsformer som benyttes er forelesninger, litteraturstudier, laboratoriearbeid, demonstrasjoner, praksisstudier i yrkesfeltet, ekskursjoner, loggskriving, gruppearbeid, diskusjoner, veiledningssamtaler, prosjektarbeid, seminarer og muntlig og skriftlig presentasjon av eget arbeid. Arbeidsformene skal føre til veksling mellom teoretisk og praktisk kunnskapsbearbeidelse og bidra til fagintegrering, samarbeidsevne og evne til problemløsing. 

Dokumentasjon av studiearbeidet

Resultater fra studentens arbeid med studiets læringsmål samles i en ”mappe”. En mappe er en samling av studentens arbeider i et emne/fag i en bestemt tidsperiode. Innholdet i mappa består av egetprodusert materiale som studenten har gjort for å nå læringsmålene. Eksempler på mappeinnhold er laboratorierapporter, studienotater, forelesningsnotater, referat fra muntlige presentasjoner, case-besvarelser og andre oppgavebesvarelser, refleksjonslogger og sammendrag og vurderinger av artikler.

Valg av mappeinnholdet er studentens valg og ansvar. I mappa kan det likevel inngå obligatoriske arbeider, og disse kan også ha blitt underlagt en summativ vurdering av lærer eller av medstudenter. 

Arbeidskrav

Alle laboratorieoppgaver uansett arbeidsformer er obligatoriske, og for utvalgte oppgaver er det krav om innlevering eller muntlig fremlegg av resultater og vurderinger. Å vurdere eget arbeid og medstudenters arbeid er også et arbeidskrav.

Praksisstudier i yrkesfeltet er obligatoriske, og det samme er refleksjonsloggen.

Vurderingsordninger

Studentene vil få formativ vurdering av lærer eller medstudent underveis i studiet. For å gå opp til eksamen må alle arbeidskrav være oppfylt.

Semesteret avsluttes med en muntlig eksamen hvor studenten skal legge frem resultatet av sin læring med støtte i egetprodusert materiale. Studenten presenterer sine kunnskaper for å vise at læringsmålene er oppnådd. I denne presentasjonen skal studenten bruke innholdet i egen mappe og vise hvordan det er blitt arbeidet med lærestoffet og hvordan mappa er bygd opp.

